ഉച്ചജോലി വിലക്ക് ഇന്നു തീരും താപനില ഉയര്ന്നുതന്നെ കുവൈത്ത് സിറ്റി: കുവൈത്തില് ഉച്ചസമയത്തെ പുറംജോലി വിലക്ക് ചൊവ്വാഴ്ച അവസാനിക്കും. മുന് വര്ഷങ്ങളിലേതുപോലെ ജൂണ് ഒന്നു മുതല് ആഗസ്റ്റ് 31 വരെ മൂന്നു മാസത്തേക്കാണ് ഇത്തവണയും മധ്യാഹ്ന ജോലി വിലക്ക് ഏര്പ്പെടുത്തിയത്.അതേസമയം, രാജ്യത്ത് കൂടിയ താപനില തുടരുകയാണ്. ശരാശരി 45 ഡിഗ്രിക്കടുത്താണ് അന്തരീക്ഷ താപനില. രാവിലെ 11 മണി മുതല് വൈകീട്ട് നാലുമണിവരെ സൂര്യാതപം ഏല്ക്കുന്ന തരത്തില് തുറന്ന സ്ഥലങ്ങളില് ജോലി ചെയ്യാനോ ചെയ്യിപ്പിക്കാനോ പാടില്ല എന്നത് പുറംപണിക്കാര്ക്ക് വലിയ ആശ്വാസമായിരുന്നു. രാജ്യത്ത് ചൂട് കനക്കുന്ന മാസങ്ങളില് തൊഴിലാളികള്ക്ക് സൂര്യാതപം പോലുള്ള അപകടങ്ങള് ഏല്ക്കാതിരിക്കുന്നതിനാണ് മധ്യാഹ്ന പുറംജോലി വിലക്ക് ഏര്പ്പെടുത്തുന്നത്. നിയമം ലംഘിച്ച് പണിയെടുപ്പിച്ച ഒാരോ തൊഴിലാളിക്കും 100 ദിനാര് വരെ പിഴ ഇൗടാക്കും. ഇത്തവണയും നിരവധി കമ്ബനികള് നിയമം ലംഘിച്ച് ഉച്ചസമയത്ത് പുറംപണിയെടുപ്പിക്കുന്നതായി കണ്ടെത്തി. രാജ്യവ്യാപകമായി നിരവധി പരിശോധന അധികൃതര് നടത്തി. ജനവാസ കേന്ദ്രങ്ങള് കേന്ദ്രീകരിച്ച് കെട്ടിട നിര്മാണ പ്രവര്ത്തനങ്ങളുമായി ബന്ധപ്പെട്ടാണ് റിപ്പോര്ട്ട് ചെയ്യപ്പെട്ട മിക്ക നിയമലംഘനങ്ങളും. പെട്രോള് സ്റ്റേഷനില് ജോലിചെയ്യുന്നവര്, മോേട്ടാര്സൈക്കിളില് ഡെലിവറി നടത്തുന്നവര്, സെക്യൂരിറ്റി ജീവനക്കാര് എന്നിവര്ക്ക് മാത്രമാണ് തുറന്ന സ്ഥലങ്ങളിലെ ഉച്ചജോലി വിലക്കില്നിന്ന് ഇളവ് അനുവദിച്ചിട്ടുള്ളത്. മുഴുവന് സമയം വെയിലേല്ക്കേണ്ടി വരുന്നില്ല എന്ന ന്യായത്തിലാണ് ഇവരെ ഒഴിവാക്കിയത്. നാഷനല് സെന്റര് ഫോര് ഒക്കുപ്പേഷനല് സേഫ്റ്റിയുടെ കണക്കുകള് പ്രകാരം ഇൗ വര്ഷം മുന്വര്ഷങ്ങളെ അപേക്ഷിച്ച് നിയമലംഘനങ്ങള് കുറഞ്ഞിട്ടുണ്ട്. തൊഴിലുടമകള്ക്കും കരാറുകാര്ക്കും തൊഴിലാളികള്ക്കും ഇടയില് നടത്തിയ ബോധവത്കരണവും നിരന്തരം നടത്തിയ പരിശോധനകളും ഫലം ചെയ്തതായാണ് ഇത് സൂചിപ്പിക്കുന്നത്.